Titilvörnin hafin hjá Íslandsmeisturunum Haukur Þrastarson í leik með Selfossi . Mynd : UMFS . Selfyssingar gerðu góða ferð í Hafnarfjörð í gær , í upphafsleik Íslandsmótsins í handbolta , þegar þeir unnu FH , 30 - 32 . Leikurinn byrjaði spennandi en fyrsta stundarfjórðunginn skiptust liðin á að skora . En fyrir hálfleik höfðu Selfyssingar myndað ágætt forskot og leiddu leikinn með fjórum mörkum þegar flautað var til hálfleiks , 13 - 17 . Í seinni hálfleik ná FH-ingar að koma sér aftur inn í leikinn með fimm mörkum í röð , sem breytti stöðunni í 25 - 25 . Selfyssingar létu það þó ekki slá sig út af laginu og voru sterkari aðilinn á lokasprettinum , með Hauk Þrastarson í fararbroddi . Maður leiksins , Haukur Þrastarson , var frábær í leiknum með 9/1 mörk , 7 stoðsendingar og 9,6 í einkunn . Guðni Ingvarsson átti einnig mjög góðan leik og skilaði 8 mörkum fyrir lið sitt , Hergeir Grímsson skoraði 4/2 , Atli Ævar Ingólfsson og Árni Steinn Steinþórsson 3 , Magnús Öder Einarsson og Alexander Már Egan 2 og Guðjón Baldur Ómarsson 1 .